钦定古今图书集成/历象汇编/乾象典/第012卷 > 《空赋》张鸣鹤
## 钦定古今图书集成/历象汇编/乾象典/第012卷 > 《空赋》张鸣鹤

造化不测，长空浩然，生于未有，物莫能先。故其走目
遐甸，幽不可见；流听高冥，渐不可听。既从天而其色，
又鉴水而同形。若乃变化随时，凭乎动止，《韶》容春遍，
火云夏起，流电夺目，殷雷激耳，立绕树之千岩，广长
风之万里。惊飙既临，彩虹破阴，雨尽天远，云空涧深。
百尺楼头，见朝阳之赫奕；九重宫里，闻众鸟之喧林。
何高秋之辽迥，至穷冬而不极。感在物之捐华，益穷
人之叹息。惟长空之爱此，终生灵兮动植。歌和光以
同尘，每因空以悟色。至人恬澹，既将元之又元；小智
多非，岂斯文之果测。